જેને આટલું જ્ઞાન લાધ્યું હોય એ પછી અમને છોડે? કોલાઓ આઈ મીન પેલાં શીયાળવાઓ આખી રાત સુવા નથી દેતાં. જાણે મહાન સંગીતકારની જેમ રાત થાય ને ગુલતાન બની જાય, ઊંઘવા જ ન દે! જે કબૂતરાઓને શાંતિના દૂત કહીને માથે ચઢાવેલા, એ પણ ખીજાયા છે. ચરકી ચરકીને અમારાં ધાબાના કલર બગાડી નાંખે છે. કાગડાઓ ચતુર એટલે લાગ જોઈને જ લાકડું ફાડે. જોયું કે આ બરમુડો બની ઠનીને લગનમાં જતો લાગે છે. ત્યારે જ કપડાં ઉપર પોતાની ઓળખ ફેંકીને ને આપણા કપડાં બગાડે! એમાં કૂતરા તો આજકાલ એવાં બગડ્યા છે કે અમે ભલે સરકારનું ગળું પકડતાં હોઈએ, પણ એ પાપીઓ અમારા પગની પીંડી જ પકડે. બિલાડાઓ અમારો દૂધપાક બોટીને બગાડે ને ભિખારીઓ તો હદ કરી નાંખે. ભર બપોરે આપણે તાણીને ઊંઘ ખેંચતા હોય ત્યારે જ જાણે કોઈ નામાંકિત કાર્યકર્તા આવ્યો હોય એમ, ‘જયશ્રી રામ’ નો ઘોષનાદ કરે. આગળ જા કહીએ તો કહે, પાછળ વાળાએ જ આગળ મોકલ્યો છે.! તારી ભલી થાય તારી ચમનિયા, કપાળમાં કાંદો ફોડું કે?